曾巩
代书寄赵宏
忆承昨岁致书召，遂入江城同一笑。
羸奴小马君所借，出犯朝寒鞅频掉。
从来万事固已拙，况乃病敦颜不少。
去随众后已自枉，更苦世情非可料。
一心耿耿浪诚直，百口幡幡竞诃诮。
独君踊跃于我顾，譬于真玉火空烧。
别来未几岁云换，杨柳得春还窈窕。
东溪最好水已渌，桃李万株红白照。
当时病卧不能出，日倚东风想同调。
逡巡红白委地休，新叶可书阴可钓。
君持使传入南师，忽领貔貅过蓬藋。
僧堂取酒就君饮，不觉乘欢盏频釂。
屋西明月过帘白，帘角有时飞熠燿。
明闻钲鼓催军发，共上高楼看旗旐。
日高行忽又别君，从此闭门谁可啸。
秋风已尽始得书，喜听车轮返穷徼。
身欲追随病未能，目断珊瑚遮海峤。
是时肺气壮更恶，日以沉冥忧不疗。
岂其艰若天所悯，晚节幸值巫彭妙。
放心已保性命在，握手犹惊骨骸峭。
今年霜霰虽未重，室冷尚无薪可燎。
一亩酸寒岂易言，局促不殊鱼在罩。
劳君书札数问讯，深愧薄材无象肖。
君心卓荦众未识，安得辨口闻廊庙。